《秋兴》
明代·张名由

为渔江上去，便与云水亲。
瑶空远迢递，绿波渺无尘。
辽绝人间世，安知世间人。
扣舷驯白鸥，收纶采青蘋。
钩直溪茅晚，琴鸣坛杏春。
扁舟足傲睨，聊复有此身。

作者简介：（1526—1604）苏州府嘉定人，初名凡，字公路。通古今学，好奇计。家在安亭，有田亩童仆，一旦弃去为贫人，读书谈道。北历燕、赵、齐、魏之郊，游古战场，辄慷慨悲歌。工诗，有诗集。